
RAPORT COMUN DE ÎNLOCUIRE
asupra proiectului de Lege privind aprobarea Ordonanţei de urgenţă a Guvernului nr.107/2010 pentru modificarea şi completarea Legii nr.95/2006 privind reforma în domeniul sănătăţii 

(PLx 68/2011)

şi a propunerii legislative privind modificarea Ordonanţei de urgenţă a Guvernului nr.107 din 6 decembrie 2010 pentru modificarea şi completarea Legii nr.95/2006 
privind reforma în domeniul sănătăţii
(Plx 444/2011)
În temeiul art.70 din Regulamentul Camerei Deputaţilor, republicat, proiectul de Lege privind aprobarea Ordonanţei de urgenţă a Guvernului nr.107/2010 pentru modificarea şi completarea Legii nr.95/2006 privind reforma în domeniul sănătăţii (PLx 68/2011) şi propunerea legislativă privind modificarea Ordonanţei de urgenţă a Guvernului nr.107 din 6 decembrie 2010 pentru modificarea şi completarea Legii nr.95/2006 privind reforma în domeniul sănătăţii (Plx 444/2011), au fost retrimise Comisiei pentru muncă şi protecţie socială şi Comisiei pentru sănătate şi familie, prin adresa nr. PLx 68 şi Plx 444 din 8 mai 2012, în vederea reexaminării şi întocmirii unui nou raport. 

La întocmirea prezentului raport comun de înlocuire, Comisiile au avut în vedere deciziile Curţii Constituţionale nr.223 şi 224 din 13 martie 2012, publicate în Monitorul Oficial al României nr.256 din 18 aprilie 2012.

Prezentul raport înlocuieşte raportul comun al comisiilor depus anterior cu nr.28/82 şi nr.27/107 din 25 aprilie 2012.

Iniţiativele legislative au ca obiect de reglementare modificarea şi completarea Legii nr.95/2006 privind reforma în domeniul sănătăţii, astfel: 
· prin PLx 68/2011 se extinde baza de colectare a contribuţiilor pentru asigurările de sănătate, pentru a echilibra deficitul Fondului naţional unic de asigurări de sănătate, concomitent cu menţinerea exceptărilor de la plata acestor contribuţii pentru categoriile de persoane fără venituri, cu venituri reduse sau defavorizate;
· prin Plx 444/2011 se propune modificarea alin.(2) art.259 din Legea nr.95/2006 privind reforma în domeniul sănătăţii, cu modificările şi completările ulterioare, prin schimbarea bazei de calcul a contribuţiei de asigurări sociale de sănătate, în sensul aplicării cotei de 5,5% asupra diferenţei dintre cuantumul total al pensiei şi suma de 740 lei.

Membrii celor două comisii au reexaminat cele două iniţiative în şedinţa comună din 24 septembrie 2012. 
În urma finalizării dezbaterilor, membrii comisiilor reunite au hotărât, cu unanimitatea voturilor celor prezenţi, să propună plenului Camerei Deputaţilor:

- dezbaterea şi adoptarea în forma prezentată de Senat a proiectului de Lege cu nr. PLx 68/2011; 
- respingerea propunerii legislative cu nr. Plx 444/2011, întrucât a rămas fără obiect, alin.(2) al art.259 din Legea nr.95/2006 a fost abrogat prin Ordonanţa de urgenţă a Guvernului nr.15/2012.
În cadrul discuţiilor a fost formulat un amendament, care, supus votului, a fost respins. Amendamentul este redat în anexa la prezentul raport.

Atât proiectul de lege, cât şi propunerea legislativă, fac parte din categoria legilor ordinare, conform prevederilor art.73 alin.(1) din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Întocmit, 









Consilier parlamentar Livia Spânu



Consilier parlamentar Decebal Stănescu
ANEXA

Amendament respins

	Nr. crt.
	Text iniţial
	Amendamentul propus 

 şi autorul acestuia
	Motivare

	1
	___
	Domnul deputat Iulian Vladu propune introducerea unui text nou, ca art.II, cu următorul cuprins:

Art.II. – (1) Sumele reprezentând diferenţa dintre contribuţiile de asigurări sociale de sănătate rezultate prin aplicarea procentului de 5,5% asupra întregului cuantum al pensiei şi cele rezultate din aplicarea procentului de 5,5% asupra sumei ce depăşeşte 740 de lei, se vor restitui până la data de 31 decembrie 2012 şi vor fi acoperite prin diminuarea viramentelor datorate Casei Naţionale de Asigurări de Sănătate.

(2) Plăţile vor fi efectuate obligatoriu, începând cu luna următoare publicării prezentei legi în Monitorul Oficial al României, Partea I, în tranşe lunare egale.


	Argumente pentru susţinere:

Având în vedere interpretarea greşită a legii potrivit căreia contribuţia a fost calculată la întreg cuantumul pensiilor care au depăşit suma de 740 lei, se consideră necesară restituirea sumelor reţinute din pensii, în vederea reparării unei grave nedreptăţi aduse pensionarilor prin calcularea contribuţiei la fondul de sănătate în mod eronat.

Pentru concordanţă cu deciziile Curţii Constituţionale nr.223/2012 şi nr.224/2012.

Argumente pentru respingere:

Aceste prevederi nu fac obiectul de reglementare al ordonanţei supusă aprobării, restituirea sumelor reprezentând diferenţa dintre contribuţiile de asigurări sociale de sănătate rezultate prin aplicarea procentului de 5,5% asupra întregului cuantum al pensiei şi cele rezultate din aplicarea procentului de 5,5% asupra sumei ce depăşeşte 740 de lei făcând obiectul Ordonanţei de urgenţă a Guvernului nr.17/2012.

